khistorydata/jeongjo-sjw-relations huggingface dataset:
정조 0년
掌令具修溫。獻納辛應三啓曰。請巨濟府荐棘罪人尹養厚。亟令王府。拿鞫嚴問。快正王法。又啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚。放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱。依律處斷。答兩司合啓曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海拿鞫。嚴問得情。又啓曰。請洪龍漢遠地定配。又啓曰。請罷乙未五月庭試榜。又啓曰。請爲奴罪人河翼龍金重得。亟令王府。拿鞫得情。快正王法。又啓曰。請放逐罪人安大濟。更令王府。拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。答府啓曰。不允。
정조 0년
獻納辛應三啓曰。請海南縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。請旌義縣荐棘罪人尹泰淵。亟令王府拿鞫。嚴問得情。快正王法。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請海南縣定配罪人李弘濟。亟令王府。拿鞫嚴問。答院曰。不允。
정조 0년
忠淸監司徐有隣敎書。王若曰。方岳選一代之彦。實難其才。湖藩居兩南之要。尤重是任。今屬之子。惟簡在予。眷玆百濟之舊疆。實是三韓之重鎭。舟車之轉輸交湊。最近京都。山河之襟帶相連。素稱關阨。桑麻魚稻。美哉。荆楊之饒。禮讓詩書。菀然鄒魯之盛。近因穡事之失稔。遂致凋弊之多端。徭役日增。丘民未免愁怨。簿書虛擁。倉穀太半欠逋。況當今日數遞之餘。誰膺重藩旬宣之任。惟卿。一念王室。妙年卿班。恬雅周詳。擧朝稱以文學政事。溫諒愷悌。一見知其端士吉人。玉署揚名。歷仍遍於經席。籌司贊畫。績已施於畿營。持言議則不激不隨。顧望實而宜內宜外。玆授卿以忠淸道觀察使兼兵馬水軍節度使巡察使公州牧使。卿其往布德意。祗膺寵章。恤困窮而抑豪强。寧或少緩。勸循良而懲貪虐。在所當先。察俗觀風。務惟在於律已。蘇殘祛瘼。念須係於保民。凡諸稟裁。厥由彝典。於戲。寬猛固宜相濟。其毋偏施。敏達本自有餘。予何加勉。京闕遠矣。應勞危樓之北望。湖山晏如。庶寬丙枕之南顧。一面之寄。十行其書。故玆敎示。想宜知悉。副校理沈有鎭製進
정조 0년
丙申十月十四日辰時。上御尊賢閣。都承旨入侍時。都承旨洪國榮。假注書李兢淵。記注官金鳳顯。記事官卜台鎭。以次進伏訖。上曰。藥房提調入侍。提調徐命善進前曰。夜間聖候。若何。上曰。一樣矣。上曰。大司憲呈辭勿施。賤臣承命出傳。上曰。左副承旨入侍。左副承旨鄭民始進前。命命善國榮先退。命民始讀奏畿營査啓訖。命書傳敎曰。畿伯海伯査啓皆到。而驛子旣已自縊。則參證無路。以此査啓。從公處決之外。無他道矣。下該曹。稟處。以京畿監司喬桐査啓啓本。上曰。勿待罪事。回諭。上命退。諸臣以次退出。
정조 0년
丙申十月十四日申時。上御尊賢閣。左副承旨入侍時。左副承旨鄭民始。假注書李兢淵。記注官金鳳顯。記事官卜台鎭。以次進伏訖。上命書傳敎曰。重祀典。卽予仰聞于先朝。近日差祭。漸不如前。而至於今日徽寧殿大祝。不但未通淸。以未經郞署之人苟光。然則享色不能修擧。將有將無同之歎乎。事當禁推。而日寒此甚。當該吏曹佐郞。爲先從重推考。又命書傳敎曰。我國之邊情。雖曰疎虞。當此一初。思欲振勵之則至於多大浦島倭。至稱朝鮮之大將云。而不特此也。邊門軍情緊急。莫如此鎭。則挽近以來。作一履歷之窠。銓曹之臣。其果以先智略而後地處乎。近於邊臣之狀啓。倭船去來。倭情偵探。不但文具之文具。甚至於昨日船形。翌日馳報。而以水使萊伯之狀觀之。其所馳報。措語亦各不同。此等循常隨報之文報。若是不察。其不能事事。推可知也。此後各別嚴飭。勿以前例之狀啓。而泛忽之意。下諭于統制使。前多大浦僉使李潤禧。亦不可以已遞而不論。上來後。令該府處之。從重勘處。以懲新僉使。上曰。召試人進不進知入。賤臣承命出。以趙憲喆宋俊載在外。李健源病不進。還入仰達。上命書傳敎曰。昨日同春秋趙㻐。力沮召試之後。李健源之忽地稱病。趙憲喆之亦稱在外。太露圭角。何其巧也。況旣赴曾前召試。今不赴試。又何。其與趙㻐所奏。一串貫來乎。其所處心。不可不一問。李健源趙憲喆。拿問處之。又命書傳敎曰。宋俊載。一體今日內。拿處捧供以聞。上曰。藥房提調都承旨入侍。藥房提調徐命善。都承旨洪國榮進前曰。午間聖候。若何。上曰。一樣矣。上曰。兵曹參知入侍。兵曹參知李鎭衡進前。上曰。內中日有沒技者。此則果無奸僞之端否。鎭衡曰。臣亦不無疑訝之心。撤來貫革而見之。矢鏃着在宛然。果無奸僞之端矣。上命書傳敎曰。內中日則雖有沒技之人。該曹各別申飭。至於撤來貫革而摘奸之擧云。而舊闕中日。則鳥銃三柄。每有三中。而或雜以貫邊。或書以純邊。此避貫三中而然也。事極巧矣。亦涉無嚴。匪今斯今。則不可一味無飭。舊闕進去摠府兵曹堂上。一倂遞差。又命書傳敎曰。俄未及下敎。召試時。元無病不進之規矣。眞所謂節節無謂者也。以此添問目事。分付該府。上曰。前判尹具允鈺。口傳付軍職。明日進詣景慕宮。出榻敎命書傳敎曰。寶劔之望。無以分排。摠管之代。今日內口傳差出。多不擇差。每致數遞。今番毋論宗親文蔭武。另加擇擬事。申飭銓曹。騎堂亦然。一體口傳擇擬之意。申飭銓曹。命退。諸臣以次退出。
정조 0년
都承旨洪國榮藥院直。左承旨蔡弘履坐直。右承旨李義翊坐。左副承旨鄭民始坐。右副承旨金鍾秀受由在外。同副承旨徐有防坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
孝明殿殿拜罷後。政院玉堂藥房口傳問安。答曰。知道。
정조 0년
傳于蔡弘履曰。承旨已煖帽。侍衛軍兵一體毛具。
정조 0년
有政。吏批。行判書李重祜進。參判權噵牌不進。參議兪彦鎬式暇。左承旨蔡弘履進。以閔養燮爲校理。朴天衡洪明浩爲副修撰。具善復爲判尹。宋煥周爲典簿。趙時俊爲京畿監司。金履素爲江原監司。尹行修爲兼西學敎授。洪樂性爲判義禁。冬至書狀官單。申思運。沈履之爲同義禁。
정조 0년
兵批。行判書洪樂性病。參判李𡊠入直進。參議尹弘烈病。參知李鎭衡禁推。左承旨蔡弘履進。副護軍康命徽。副司直鄭文啓。副司果李儒慶。副司正。李殷模單付。
정조 0년
兵曹口傳政事。西春君爗爲都摠管。
정조 0년
蔡弘履言啓曰。判義禁洪樂性牌不進推考傳旨。今方捧入。而特敎牌招之下。如是違牌。誠極未安。更卽牌招。何如。傳曰。允。
정조 0년
傳于徐有防曰。推考房承旨入侍。
정조 0년
蔡弘履言啓曰。對讀官李普溫。時無職名。令該曹口傳付軍職。何如。傳曰。允。
정조 0년
兵曹口傳政事。副司果李普溫單付。
정조 0년
傳于徐有防曰。判義禁出去開坐。南間罪人。卽爲先問。主文上試官諸試官。次第發問問目。非不欲親爲下敎。而判義禁。似當知此等事。故不爲下敎。非歇後之意也。各別嚴問目發問。而勿捧例供事嚴飭。
정조 0년
又傳于徐有防曰。金吾開坐。旣已有命。兵曹參判。方帶該堂。使他堂替直。李健源趙憲喆。旣囚南間。具枷杻足鎖。依例爲之。
정조 0년
蔡弘履。以禮曹言啓曰。傳曰甲午增廣會試試官以下。一倂拿鞫。依例爲之。李健源趙憲喆。爲先拔去原榜。一體拿鞫事。分付。至於宋俊載。旣是庭試。則雖曰倖占。猶有間焉。只拔原榜事。命下矣。依聖敎李健源趙憲喆及宋俊載。各其原榜目中拔去。付標以入之意。敢啓。傳曰。知道。
정조 0년
李義翊。以改建都監言啓曰。正堂罘罳之役。旣已完畢。本都監自今撤罷爲白去乎。儀軌。節目。依永禧殿重修例。參考磨鍊。何如。傳曰。允。
정조 0년
蔡弘履。以兵曹言啓曰。卽接內氷庫牒報。則本庫修理。旣畢役云。曜金門。今十月十五日爲始。依前還閉。守門將。亦爲撤直之意。敢啓。傳曰。知道。
정조 0년
又以御營廳言啓曰。中日時沒技人別單書入。已有前例矣。今十月十四日本廳中日時。後部前司右哨利川軍閑良辛福基。片箭邊三中。依例別單書入之意。敢啓。傳曰。知道。
정조 0년
徐有防。以義禁府言啓曰。時囚罪人申益彬。告身盡行追奪。徒三年定配。又五年禁錮照律公事。依允啓下矣。申益彬告身盡行追奪。五年禁錮。忠淸道舒川郡豆谷驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。甲午增廣會試試官鄭尙淳李福源鄭光漢洪梓金夏材兪恒柱李鎭衡。監試官宋淳明金養心。一倂拿鞫。李健源趙憲喆。一體拿鞫事。傳旨啓下矣。李福源。別囚西門。鄭尙淳鄭光漢兪恒柱李鎭衡宋淳明金養心等。亦爲拿囚。而金夏材。以江原監司。時在任所。發遣府都事。交龜後拿來。洪梓。下去慶尙道高靈縣云。依例發遣府書吏拿來。李健源趙憲喆。具枷杻。嚴囚南間之意。敢啓。傳曰。知道。
정조 0년
洪國榮。以迎接都監言啓曰。卽接遠接使移文。則致弔致祭。迎勅日同爲擧行云。敢啓。傳曰。知道。
정조 0년
徐有防。以司譯院言啓曰。勅使接見時。漢學御前通事實豫差。例當以有履歷秩高之人啓下。而其中應差者。或被罪或老病。只有申漢楨一人。他無推移之道。故大臣及本院提調。頃以不得不通變之意。提奏筵席。至有令本院草記稟處之命矣。訓上譯官折衝張濂。頗稱解事。且有履歷。院中物議。俱以爲可合是任。特爲陞資。以爲及時擧行之地。何如。傳曰。允。
정조 0년
大司諫趙瑍。掌令具修溫。獻納辛應三。副校理沈有鎭金履禧。修撰趙時偉鄭宇淳啓曰。請和緩爲先削去其號。依律處斷。又啓曰。請還寢付處罪人韓翼謩延安府移配之命。仍施遠竄之典。又啓曰。請亟寢付處罪人金相福公州牧移配之命。爲先施以遠竄之典。答三司合啓曰。不允。
정조 0년
大司諫趙瑍。掌令具修溫。獻納辛應三啓曰。請巨濟府荐棘罪人尹養厚。亟令王府拿鞫嚴問。快正王法。又啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱。依律處斷。又啓曰。請杖配罪人韓命周。亟令王府。設鞫嚴問。答兩司合啓曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海拿鞫。嚴問得情。又啓曰。請洪龍漢遠地定配。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請放逐罪人安大濟。更令王府。拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。答府曰。不允。
정조 0년
獻納辛應三啓曰。請南海縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。請旌義縣荐棘罪人尹泰淵。亟令王府拿鞫。嚴問得情。快正王法。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請海南縣定配罪人李弘濟。亟命王府。拿鞫嚴問。答院曰。不允。
정조 0년
京畿監司趙時俊敎書。王若曰。自古重畿輔責。得人爲難。在今簡方岳才。非卿莫可。須掌一路專制。庸體九重分憂。惟卿。氣宇寬弘。材識練達。宅心謹厚。已見古家之風。處事周通。亦識當世之務。屢置銀臺惟允。資歷旣優。薄試南城保釐。績用克茂。嗟峻秩雖躋於卿列。而歷試獨稽於藩維。眷玆千里民止之彊。實是一國王化所自。奉陵園而修輦路。徭役式繁。納總秷而進御供。責任尤重。苟非得二千石良吏。何以畀三十州重藩。玆授卿以京畿觀察使兼兵馬水軍節度使開城府留守江華府留守巡察使。卿其克殫才猷。祗承寵命。旬宣有道。宜嚴黜陟之規。歲功告成。必愼災糶之政。惟春秋巡審之役。乃誠乃勤。若戎兵操練之方。克治克詰。於戲。拔許多宰班之中。予欲試也。處密邇都門之外。卿其欽哉。故玆敎示。想宜知悉。
정조 0년
丙申十月十五日。兼春秋張顯慶。義禁府申益彬照律。告身盡行追奪。徒三年定配。又五年禁錮私罪啓目。傳曰。依允。
정조 0년
丙申十月十五日辰時。上詣孝明殿展拜。仍詣興政堂。翰林召試入侍時。都承旨洪國榮。左承旨蔡弘履。右承旨李義翊。左副承旨鄭民始。同副承旨徐有防。假注書柳孟養李兢淵。記注官金鳳顯。記事官卜台鎭。以次侍立訖。上具布裹翼善冠白布袍布裹烏犀帶。乘輿出興泰門。命書傳敎曰。時囚罪人李健源趙憲喆宋俊載。姑令付過放送。卽令詣闕赴試。上曰。兩館提學更爲牌招。出榻敎上詣孝明殿就板位。行四拜禮。仍陞殿奉審訖。出至崇政門外。上曰。赴試人。連爲催促。監事以下竝隨入。仍詣興政堂殿座。上曰。左副承旨牌招。出榻敎上曰。試官先爲肅拜。監事鄭存謙。知春秋朴宗德黃景源。同春秋趙時俊。弘文提學李宜哲。對讀官金履禧趙時偉以次進伏。上曰。懸題紙入之。國榮曰。赴試人中趙憲喆宋俊載。已入來。而李健源則尙不入來矣。上曰。新進之習。敢如是乎。旣赴召試於先朝。而不肯赴於今日。何意也。卽爲申飭。上曰。藝文館書吏。令攸司科治。出榻敎赴試人肅拜訖。上下敎于李健源曰。爾不肯赴試。何故也。健源對曰。翰圈極選。勢難冒膺而然矣。上曰。雖古之崇尙廉防之時。入赴召試。有何不可。而敢欲爭抗朝廷乎。上命書試題。國榮曰。試題各以其登科之題出給。似好矣。上曰。其言果好矣。各問其登科之文。可也。國榮曰。李健源。以表爲之。趙憲喆。以策爲之。宋俊載。以賦爲之云矣。上曰。然則將出三題。而對讀官一人不足矣。兵曹佐郞入來者誰也。國榮曰。沈念祖入來矣。上曰。以沈念祖爲對讀官。命書賦表策三題訖。上曰。書題。何如。存謙曰。策題難於善對。而賦表題亦可以辨其文之生熟矣。上曰。文任之見。何如。景源宜哲曰。書題皆好矣。上命懸題。仍命試官。侍衛竝少退。上曰。三人皆製之否。有防曰。姑無製寫者矣。少頃。宋俊載以白文呈券。上曰。何以不製。問之。俊載以文學未及成就。末由製進之意仰達。上曰。以賦登科。故出給賦題。何敢不製乎。俊載對曰。隨人赴試。倖竊科名。而全昧科工。不得製進矣。趙憲喆又呈白文曰。臣亦倖竊科第。實無製進之道矣。上曰。初會試。皆以策問入格。而今謂之不能製進者。豈成說乎。憲喆對曰。科製果是資力於同接者。而臣不能自述全篇矣。上曰。李健源則製之否。健源又以白文呈之曰。臣亦空疎。末由製呈矣。上曰。爾等。皆是詩禮家子弟矣。予恐有無聊之事。各出爾等登科之題。則何敢以白文呈之乎。至於李健源。又是會試壯元。而題亦同出於唐虞。則尤何敢不製乎。朝廷紀綱。將因此輩而掃地矣。當以文臣製述試取。其令卽爲製進。健源等。皆以末由製進之意仰達。上命書傳敎曰。翰林被選之人。皆以科第入格之題出題者。實由於禮使之義也。擧子皆不文。呈白文。此何事也。予之過慮擧子。或以翰圈之故。不欲應製。不以翰試召試。以文臣製述試取之意。更爲下敎。則擧子又以不文懇辭。至於增廣。旣非等閒之科。又況擧子或於伊時。以表壯元。或以策文入格者乎。以此以彼。紀綱掃地盡矣。雖然旣設之試。不可停撤。翰試召試勿施。以文臣製述爲之。以此知悉。健源等終不製進。上曰。右相入侍。存謙進前。上曰。予不欲出科獄矣。此輩則不可不嚴處矣。以今日事觀之。則趙㻐所奏。豈不甚非乎。存謙曰。今日事。可謂貽羞朝廷矣。上命書傳敎曰。甲午增廣會試試官以下。一倂拿鞫。依例爲之。李健源趙憲喆。爲先拔去原榜。一體拿鞫事。分付。至於宋俊載。旣是庭試。則雖曰倖占。猶有間焉。只拔原榜。上曰。明日侍衛。雲劍別雲劍外。以入直擧行。出榻敎命書傳敎曰。江原監司京畿監司方有拿命。其代。政官牌招開政。又命書傳敎曰。戶判鄭弘淳兼帶金吾許遞。今日政差出。上命退。諸臣以次退出。
정조 0년
丙申十月十五日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭以次進伏訖。國榮曰。夜來聖候。若何。上曰。今日則快差矣。命書傳敎曰。當展拜於孝明殿。以入來侍衛擧行。而槍劍挾輦軍。勿爲待令。上曰。宗親府近無主管之堂。鶴城君楡。有司堂上差下。出傳敎命退去。諸臣以次出。
정조 0년
丙申十月十五日未時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭以次進伏訖。國榮曰。十餘日靡寧之餘。終日勞動。聖體得毋勞憊乎。上曰。不然矣。國榮曰。試望將備擬。而堂上中坐罷人多矣。排望甚苟艱。何以爲之乎。命書傳敎曰。試官之望不備。侍從堂上堂下違牌坐罷人。一倂敍用。上曰。左副承旨藥房提調入侍。出榻敎左副承旨鄭民始。藥房提調徐命善進前。命善曰。今日展拜後。氣候。若何。上曰。如常矣。上曰。載寧屯畓。旣付守禦廳。本廳頗有益乎。命善對曰。一年收稅。幾爲六百金。營門需用。大有益矣。上曰。新除授判義禁。卽爲牌招察任。同義禁鄭昌聖許遞。今日政差出。待下批一體牌招察任。出傳敎命書傳敎曰。工判旣兼將任。摠管之任。可謂兵曹之做錯。兼帶摠管許遞。其代。口傳差出。命退去。諸臣以次出。
정조 0년
丙申十月十五日初更三點。上御尊賢閣。推考承旨入侍時。同副承旨徐有防。假注書柳孟養。記注官金鳳顯。記事官卜台鎭以次進伏訖。上曰。此時金吾之長。豈是稱病之地。判義禁洪樂性推考。更爲牌招。出傳敎上曰。以予所知言之。亦可謂記諭。則何時下敎。而尙不明白考奏乎。嚴飭。卽爲考例以稟事。分付禁府。出傳敎命退出。諸臣以次出。
정조 0년
丙申十月十五日三更二點。上御尊賢閣。刑房承旨入侍時。同副承旨徐有防。假注書柳孟養。記注官金鳳顯。記事官卜台鎭以次進伏訖。上命書傳敎曰。今日廷臣。其若嚴畏分義。則飭敎若何。而金吾之長。臥病於家。屢牌不膺。拿囚之例。亦不卽考出。以致夜深。言念紀綱。不覺寒心。判義禁洪樂性。爲先遞差。左參贊朴宗德除授。牌招察任。試官拿囚。雖未及考出。擧子拿鞫之例。旣已考出。李健源趙憲喆。爲先依例嚴囚南間。書札往復。一切嚴禁。無如今春之犯禁事。一體嚴飭。又命書傳敎曰。金吾開坐。旣已有命。兵曹參判。方帶該堂。使他堂替直。李健源趙憲喆。旣囚南間。具枷杻足鎖。依例爲之。命退去。諸臣以次出。
정조 0년
都承旨洪國榮藥院直。左承旨蔡弘履坐直。右承旨李義翊坐。左副承旨鄭民始坐直。右副承旨金鍾秀受由在外。同副承旨徐有防坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
傳于蔡弘履曰。李健源囚南間。囚單子。催促入之。
정조 0년
鄭民始。以弘文館言啓曰。新除授副修撰朴天衡。時在慶尙道善山地。經筵入番事緊。請斯速乘馹上來事。下諭。傳曰。依啓。
정조 0년
蔡弘履兵曹言啓曰。今十月十八日。專經武臣講日次矣。年四十以下講官未抄啓人員加抄別單書入之意。敢啓。傳曰。知道。
정조 0년
鄭民始迎接都監言啓曰。本都監都廳郞廳申應顯。咸鏡道監賑御史奉命出去。郞廳朴道翔。黃腸敬差官奉命出去。竝今姑改差。其代。宗簿寺正李行源。禮曹正郞韓㵛差下。郞廳金奎祥汰去。公事郞廳邊聖和罷職不敍。其代。兵曹佐郞宋銓。宣傳官柳晦源。一體差下。使之察任。何如。傳曰。允。
정조 0년
忠淸監司徐有隣疏曰。伏以臣。冒膺恩命。行將辭陛矣。臣父墳。在於京畿抱川地。連因朝家之有事。久曠省掃之行。今當藩維之遠出。益切霜露之感。伏乞聖慈。俯垂鑑諒。特許數日往來之暇。俾伸至情。千萬幸甚。答曰。省疏具悉。卿其依所請往省焉。
정조 0년
丙申十月十六日辰時。上御興政堂。親臨儒生殿講入侍時。都承旨洪國榮。左承旨蔡弘履。右承旨李義翊。左副承旨鄭民始。同副承旨徐有防。假注書柳孟養李兢淵。記注官金鳳顯。記事官卜台鎭。試官右議政鄭存謙。行司直韓光會。戶曹參判徐浩修。副司直柳義養李普溫。兵曹佐郞沈念祖。副司果鄭志儉。以次進伏訖。上命書傳敎曰。科獄與禁推有異。故就囚人之就囚後。交通雜人。往復私札。甚非法意。慮有此弊。以宣傳官果有摘奸之命。而宣傳官。雖是生疎。亦云聽瑩。而不特擧子。渾及試官。又不特試官。未就囚前事。亦爲摘奸。事係無前。亦關後弊。宣傳官南有寬。爲先令兵曹決棍。存謙國榮進前曰。夜間聖候。若何。上曰。一樣矣。上曰。昨日李健源。以不文自服。而供辭中有稱冤之說。趙憲喆之供。則以策勒之不得携入。爲藉口之言。今雖更令赴試。亦果無損於國體耶。存謙曰。聖敎至此。殆若慈父之詔迷子矣。臣等。不勝感歎矣。國榮曰。科擧。卽臣子進身之重事。則不待更試。直爲削科。有所不忍。一次更試。恐不可已也。上曰。文任之意。何如。景源曰。更令赴試。實爲盛德事也。上命書傳敎曰。觀此李健源之供。全沒嚴畏分義之心。顯有慢侮朝廷之意。苟非不病之人。則其所無嚴。豈至是乎。昨日帳殿。亦以不文。明白奏對。諸臣聞之。史官書之。則到今有稱冤者然。至於趙憲喆。渠供中。策勒多數携去等說。雖不足說。至如借述。元無是事等說。與昨日帳殿所奏中藉力於同接之奏。又何相反也。渠輩犯難赦之罪。以難査之事。作爲發明之端。已極痛駭。而如有分義。則昨日之奏如彼。今日之奏如此。罪上添罪。於渠猶是歇後語。雖然科擧。重事也。渠輩雖甚無狀。千百變說。外人之不識裏面者。亦安知委折之至於此哉。其在綜核之道。不可一味掩置。作爲渠輩藉口之資。時囚李健源趙憲喆。姑令保放。更當試取。卽爲待令。上曰。旣命削科。皆令以儒衣儒巾入赴。趙憲喆持策勒入來事。亦爲分付。上曰。儒生以次應講。上曰。考講。專以文義爲主然後。似有效益。試官詳問文義。可也。上命諸臣少退。少頃還入進伏。上曰。趙憲喆李健源召入。仍命書策題訖。上下敎于趙憲喆曰。汝果難於對策。則當以行文中他題試之。論則可製否。憲喆對曰。願製論矣。上更命書論題懸之。又命書表題懸之。下敎于健源曰。汝知此解題否。健源對曰。素昧明史。故不知解題矣。上曰。宋史則知之乎。對曰。宋史曾或見之矣。上曰。表則不可以他文代試。當出汝知解之題矣。仍命改書表題懸之。下敎曰。曲從汝輩之所願。以汝輩所長之文。各揭試題。限前製納。可也。而至於李健源科製。旣是名作。而呈券於四天。則限前製納。尤無可論矣。上曰。李健源趙憲喆。旣已更試。宋俊載。豈可異同乎。亦令入赴。宋俊載入庭。上命書賦題懸之。下敎于俊載曰。汝亦難於製賦。則可製律詩乎。俊載對曰。願作律詩矣。上曰。律詩中願作七言乎。五言乎。對曰。願作五言矣。上命書五言二十韻排律題懸之。殿講訖。存謙曰。今番殿講。旣無通者。出榜與否。何以爲之乎。上曰。出去後考例爲之。命考趙憲喆論券。上曰。此券僅成模樣。文旣如此。則昨何不製。爲人迷劣矣。存謙曰。所作僅可。以此觀之。則昨日不製。必是畏怯於策題之難矣。仍書等次上。又命考李健源表券。存謙曰。此券。非但不知解題。而作文不成樣矣。上曰。然矣。其所謂日召殿前月遍天下者。豈成說乎。存謙書以外等。上命召入趙憲喆李健源立殿庭。下敎于憲喆曰。爾以詩禮家子孫。被選翰圈。故初欲試才。而終不製呈。至於昨日光景。非但有哀矜之心。其爲辱朝廷而羞士夫。莫此爲甚。今日更試。良以此也。今觀所製。足可以製策。而昨何不呈券耶。憲喆對曰。今日所製之文。亦未免謬辱朝廷。惶愧無地矣。上命退出。下敎于健源曰。汝則非徒詩禮家子弟。地處尤何如。而至有昨日擧措。予庸矜惻。繞壁不寐。今日特命更試。而汝之所作。全不成樣。比諸登科之文。大相不同。是何故也。予以哀矜而勿喜之義。將欲指示可生之路。特借方寸之地。爾其直告。健源對曰。頃年赴科之時。則非但鍜鍊於科程之文。携入書冊。且有同接。故所作稍勝矣。今則多年抛工。又經重病。文不成樣。而科製實非借述矣。上曰。雖無書冊與同接。前後所作。豈如是判異乎。科製之文。字字句句。皆可批點足謂名作。以此爲汝所製云者。雖不文之人。決不信之。汝豈可終始隱諱乎。此是令前。予不罪汝。汝其毋隱於平問之下。健源對曰。科製果有同接之資益。至於回下。則借用同接之數句文。而全篇實非借述矣。上曰。觀此兩文。昭然難掩。而終不直告。雖是令前。旣發之後。不可仍置。將至於刑訊而取服。身體髮膚。受之父母。至於受刑之境。則豈無後悔之心乎。又若究問於試官。得其委折。則汝雖欲隱諱。得乎。健源對曰。若以同接之相議資益。借用數句。謂之借作。則臣當自服矣。上曰。咫尺殿陛之前。豈敢如是奏達乎。今日退出之後。則雖悔莫追。汝其深思而更奏。健源對曰。聖敎諄諄。殆可以泣鬼神。而感豚魚矣。臣雖至愚。豈敢爲欺君之計乎。同接相議。借用數句之外。更無可達之事矣。旣非借述。而以借述自服。則反歸於欺君之科。故不敢以借述自服矣。上曰。如是下敎。終不直告。更無可問者矣。仍命退出。上曰。宋俊載作幾句乎。時限已過。卽爲呈券。命書傳敎曰。專經武臣。雖皆連爲殿講。年未老而以年限外。不參專經者。一未試焉。能麽兒講抄啓中不參專經人。今日書啓。待下批再明日殿講後。本廳堂郞。率領來待。上曰。再明日殿座時雲寶劍。以今日雲寶劍仍爲之。出榻敎命考宋俊載試券。上曰。幾句乎。存謙曰。只十句矣。上曰。大科亦有十韻之例乎。僉曰。無此例矣。存謙曰。此券。非但文不成樣。題出二十韻。而只作十句。且多違簾處。當書違字矣。上曰。唯。上曰。畿伯入侍。京畿監司趙時俊進前。上曰。畿輔之憂。予將忘之矣。時俊曰。臣素蔑才能。而猥蒙聖恩。謹當殫竭圖報矣。命先退。上曰。刑房都事入侍。禁府都事李天晟進前。上曰。罪人之供。以口供捧之乎。天晟對曰。罪人以文字呼之。故捧之矣。上命退。諸臣以次退出。
정조 0년
都承旨洪國榮藥院直。左承旨蔡弘履坐直。右承旨李義翊病。左副承旨鄭民始坐直。右副承旨金鍾秀受由在外。同副承旨徐有防坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
蔡弘履。以都摠府言啓曰。副摠管李邦一。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
蔡弘履啓曰。今此試官中時無職名人。令該曹。口傳付軍職。何如。上曰。允。
정조 0년
兵曹習陣頉單子。傳于蔡弘履曰。兵判待病差。以念晦間爲之。
정조 0년
傳于徐有防曰。禮曹堂上入侍。
정조 0년
傳于蔡弘履曰。承旨入侍。
정조 0년
又傳于曰。禮曹參判沈履之。依下敎來待矣。傳曰。入侍。
정조 0년
傳于徐有防曰。李健源。旣已傅生。不可白放。以傳敎內辭意。曉諭後放送。日寒如此。其他罪人。亦令今日開坐捧供事。分付。
정조 0년
傳于蔡弘履曰。非大臣重臣將臣。而以待命懸頉。如無前例。則何如是乎。政院號令。獨不行於備局乎。
정조 0년
徐有防啓曰。明日視事。武臣殿講相値頉稟。傳曰。知道。
정조 0년
徐有防吏曹言啓曰。掌樂院正李迪輔。受由過限未上來。依例改差。何如。上曰。允。
정조 0년
蔡弘履兵曹言啓曰。依傳敎。備邊司郞廳金𡨶。決棍十度之意。敢啓。傳曰。知道。
정조 0년
又以兵曹言啓曰。依下敎紫門監庫直韓福良。泥匠金成云等五名。各決棍十度之意。敢啓。傳曰。知道。
정조 0년
徐有防禮曹言啓曰。趙憲喆。昨日更試。旣已呈券。亦能成樣。拔榜傳旨中。付標事。命下矣。依聖敎趙憲喆入格榜目中付籤。還爲去籤之意。敢啓。傳曰。知道。
정조 0년
蔡弘履義禁府言啓曰。罪人李健源。以傳敎內辭意。曉諭後放送事。命下矣。罪人李健源。曉諭傳敎後放送之意。敢啓。傳曰。知道。
정조 0년
徐有防義禁府言啓曰。時囚罪人李福源。削去仕版。門外黜送。鄭尙淳鄭光漢洪梓金夏材李鎭衡兪恒柱。一倂削職。宋淳明金養心。竝罷職事。命下矣。依傳敎。李福源。削去仕版。門外黜送。鄭尙淳鄭光漢李鎭衡兪恒柱。一倂削職放送。宋淳明金養心。倂罷職放送。洪梓金夏材。未及拿囚。一體削職放送。而金夏材拿來都事。還爲上來事。分付。何如。上曰。允。
정조 0년
大司諫趙瑍。掌令具修溫。獻納辛應三。副校理沈有鎭金履禧。修撰鄭宇淳趙時偉。副修撰洪明浩啓曰。請和緩爲先削去其號。依律處斷。又啓曰。請還寢付處罪人韓翼謩。延安府移配之命。仍施遠竄之典。又啓曰。請亟寢付處罪人金相福公州牧移配之命。爲先施以遠竄之典。答曰。不允。
정조 0년
大司諫趙瑍。掌令具修溫。獻納辛應三啓曰。請巨濟府荐棘罪人尹養厚。亟令王府。拿鞫嚴問。快正王法。又啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。又啓曰。請薪智島定配罪人敬彬熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱。依律處斷。又啓曰。請杖配罪人韓命周。亟令王府。設鞫嚴問。答曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海拿鞫。嚴問得情。又啓曰。請洪龍漢遠地定配。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請放逐罪人安大濟。更令王府。拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。答曰。不允。
정조 0년
獻納辛應三啓曰。請南海縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。請旌義縣荐棘罪人尹泰淵。亟令王府拿鞫。嚴問得情。快正王法。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請海南縣定配罪人李弘濟。亟令王府。拿鞫嚴問。答曰。不允。
정조 0년
丙申十月十七日。兼春秋張顯慶。刑曹罪人尹起莘加刑啓目。傳曰。更推。期於取服爲良如敎。
정조 0년
刑曹罪人奴金伊加刑啓目。傳曰。更良除尋常。各別嚴刑。期於取服爲良如敎。
정조 0년
丙申十月十七日午時。上詣孝明殿。晝茶禮親奠入侍時。都承旨洪國榮。左承旨蔡弘履。左副承旨鄭民始。同副承旨徐有防。假注書李兢淵。記注官金鳳顯。記事官卜台鎭。以次侍立。上具衰服。自齋室詣孝明殿。就板位俯伏哭四拜。詣盥洗位盥洗。陞階詣樽所。視斟酒。入詣香案前。三上香三獻盞。降復位俯伏哭四拜訖。還入齋室。諸臣以次進伏。命書傳敎曰。予於今番事。豈得已而然哉。趙㻐之一琉。有何苗脈。而李健源之作爲欛柄。一可怪也。健源之會試科作。可謂名作。而入格於壯元。納券於四天。此眞實才。而昨者試取。屢次改題。從其所願。則其所製呈者。表乎。賦乎。非但全不成樣。又從而全用東人會試之作。昨日之券。雖使不文者見之。決非出於一人之手。明若觀火。此二可怪也。觀其景像。眞所謂哀矜而勿喜者。特以惟輕之意。召致前陛。諄諄下問。則始曰得力於書冊。中曰資益於同接。末又曰略用他人之句。果借述乎。宿構乎。此三可怪也。其爲有辱朝廷貽羞士夫。莫健源若也。王府金木。不施於此等之輩而何哉。然事屬令前。雖用寬貸之典。猶之可也。況渠以詩禮家子孫。至於斯境。苟有一分人心。焉有抗顔於家庭之心乎。是以矜悶之意。屢發於辭敎者也。觀其爲人。特一蒙騃無識。不足深誅。旣已削科。亦豈重加刑訊。必得其端緖而後已哉。李健源。令成均館停擧。以待學進後赴試。雖以諸試官供觀之。李福源之供。自以爲出書題。定立落書等第云。其時試事之公不公。不須深鉤。以傷忠厚之風。而不善主試之罪。在所難逭。甲午增廣文科會試主文試官刑曹判書李福源。削去仕版。門外黜送。其他試官。雖與主文有異。而擧子旣已削科。主文亦已被罪。則其在嚴科場之道。不可無罪。試官禮曹判書鄭尙淳。前監司鄭光漢。行副司直洪梓。前監司金夏材。兵曹參知李鎭衡。前司果兪恒柱。一竝削職。監試官宋淳明金養心竝罷職。又命書曰。趙憲喆。昨日更試。旣已呈券。亦能成樣。拔榜傳旨中付標。又命書曰。趙㻐事。予不億逆。而師儒之長。先取誠實之人。大司成趙㻐改差。命退。諸臣以次退出。
정조 0년
丙申十月十七日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。左副承旨入侍。出榻敎左副承旨鄭民始進前。命民始書傳敎曰。月三同推。法意至嚴。而觀此咸鏡監司啓本。咸興府囚推罪人二名。去月朔初旬中旬。皆以罪人之病。不得刑推懸錄。一罪囚。固其怪也。況二罪人。豈有一時病重之理乎。大抵殺人者死。以其償死者之命也。而近來外方。不知法意。雖行同推。全不致意。曾所熟知。以向者上言推之。可知其弊之滋甚。朝廷處分。當自現發者先之。咸鏡監司趙重晦。緘辭從重推考。主推官咸興判官李遠培。其在重民命之道。不可尋常處之。拿問定罪。羅卒下去。有弊外邑。待自現拿囚。不特北道諸道之稽忽。不可無飭。亦爲下諭于諸道監司兩都留守。嚴飭列邑。俾皆惕勵事知委。國榮曰。北道民事。誠爲可悶。臣見北伯前後狀聞。則今年飢荒。已無可言。傳聞道路今有餓莩云。如此則明年春夏。必多有顚連之患。廟堂預爲各別區劃然後。北民可能免盡劉矣。上曰。御史旣親承下敎。下去後。當有狀請者。朝家區劃之穀。足可支於冬春。嶺南船運。亦當繼此。此外又有不足。則待道臣御史狀聞。合有變通之道矣。命退去。諸臣以次出。
정조 0년
丙申十月十七日申時。上御尊賢閣。同副承旨入侍。同副承旨徐有防。假注書柳孟養。記注官金鳳顯。記事官卜台鎭。以次進伏訖。上曰。禮曹參判入侍。出榻敎沈履之進前。上曰。禮曹無判堂。凡百擧行等事。卿須擔當爲之。可也。習儀自慕華館入于城內乎。自城內出于慕華館乎。履之對曰。未及聞知矣。上曰。卿出問以奏。可也。履之承命而出。回奏曰。自慕華館入于城內云矣。履之曰。館所擧動。有下敎然後。當有擧行之事矣。命書傳敎曰。迎勅。自當依禮文擧行。而館所擧動。送勅擧動。亦爲依例爲之事。分付。出傳敎命禮參先退。上曰。觀此忠淸水使金麟瑞啓本。以虞候李邦祚軍器戰船別備修補等事。狀請論賞。而以狀辭觀之。其所褒啓。可謂稀闊。果爾則嘉尙。否則難免襲謬之失。監司旣兼水軍節度使。宜無不統之理。新監司到任後。發遣褊裨。詳察實蹟。狀聞事。分付兵曹。姑勿回啓。待監司狀啓稟處。出傳敎上曰。旣已畢做。翌日出做。卽亦院例。則今日同副又爲省記。殊非故例。右承旨旣不仕進。左副承旨鄭民始牌招。追省記入直。出傳敎命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀受由在外。右副承旨徐有防坐直。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
藥房都提調鄭存謙。提調徐命善。副提調洪國榮啓曰。伏未審夜間。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。待下敎入侍。
정조 0년
承旨前望單子入之。李普溫落點。
정조 0년
有政。吏批。行判書李重祜進。參判權噵牌不進。參議兪彦鎬式暇。同副承旨李普溫進。啓曰。副提學及應敎。今當差出。而擬望之人乏少。承旨外任竝擬。何如。傳曰。允。以吳載純爲副提學。蔡濟恭爲禮曹判書。具允鈺爲刑曹判書。宋鍈爲兵曹參知。李宜哲爲大司成。趙尙鎭爲副應敎。金載華爲刑曹正郞。徐命善爲知經筵。沈履之爲同春秋。高裕爲掌樂正。徐命膺爲奎章閣提學。尹遠東爲高陽郡守。姜爲高山察訪。兵曹參議宋鍈。參知尹弘烈。學諭單。林鳳鑊。學錄單。文躍淵。
정조 0년
兵批。行判書洪樂性病。參判李𡊠病。參議宋鍈奉命在外。參知尹弘烈入直進。同副承旨李普溫進。同知單。權䎐。以趙㻐李義翊李晉圭金文淳爲副司直。邊聖和爲副司果。
정조 0년
以奎章閣提學望單子。傳于李普溫曰。此時關西道臣。不可輕遞。以兼銜擧行。此知州府兼觀文殿。太學士之制也。
정조 0년
以知經筵徐命善肅拜單子。傳于李普溫曰。藝文提學。必陳疏而後。始乃肅謝乎。只謝經筵。不謝提學。此單子。竝書提學。使之謝恩。若不竝謝。開陽門勿爲下鑰。
정조 0년
蔡弘履。以兵曹言啓曰。江原監司金夏材。旣已削職。拿來都事撤還。奪符宣傳官亦爲還來之意。撥馬分付。何如。上曰。允。
정조 0년
李普溫。以兵曹言啓曰。專經武臣不通人員。勿爲禁推。入直本司。能讀後草記事。命下矣。依傳敎各其司。使之入直之意。敢啓。傳曰。知道。
정조 0년
蔡弘履。以訓鍊都監言啓曰。依傳敎前軍器僉正李邦喆。決棍十度之意。敢啓。傳曰。知道。
정조 0년
右承旨李義翊疏曰。伏以臣母素多疾病。而每値換節。輒致添劇。近因日氣之猝寒。重得感冒。宿症闖發。流痰刺痛。風眩轉甚。委頓床席。食飮全却。臣方左右扶護。實無離捨之勢。昨未仕進。雖出不已。今又曠職。尤涉惶悚。情私煎迫。拜章呼籲。伏乞天地父母。俯垂矜察。亟遞臣所帶之職。以便救護。仍治臣瀆擾之罪。以安私分。千萬幸甚。
정조 0년
大司諫趙瑍。掌令具修溫。獻納辛應三。校理閔養燮。副校理沈有鎭金履禧。修撰鄭宇淳趙時偉。副修撰洪明浩啓曰。請和緩爲先削去其號。依律處斷。又啓曰。請還寢付處罪人韓翼謩延安府移配之命。仍施遠竄之典。又啓曰。請亟寢付處罪人金相福公州牧移配之命。爲先施以遠竄之典。答曰。不允。
정조 0년
大司諫趙瑍。掌令具修溫。獻納辛應三啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱依律處斷。又啓曰請杖配罪人韓命周。亟令王府。設鞫嚴問。答曰。不允。
정조 0년
丙申十月十八日辰時。上御興政堂。專經武臣殿講入侍時。都承旨洪國榮。左承旨蔡弘履。左副承旨鄭民始。同副承旨徐有防。假注書柳孟養李兢淵。記注官金鳳顯。記事官卜台鎭。試官右議政金尙喆。行戶曹判書鄭弘淳。行副司直李柱國。吏曹參議兪彦鎬。宣傳官白東俊。吏曹佐郞李敬養。典籍尹致性以次進伏訖。上命書傳敎曰。右承旨李義翊許遞。前望單子入之。待下批牌招察任。國榮曰。日前筵中下敎。不過以有煖帽人則入侍時。着之無妨。而適見兵曹捧甘於各司者。則以爲不着煖帽者。則不得入闕云云。傳示外間。至於微末庶官。皆以禁令知之云。事極痛駭。當該下吏。則臣方科治。而該曹堂郞。亦難免不察之失。一竝從重推考。何如。上曰。依爲之。出擧條尙喆曰。日間聖候。若何。上曰。差勝矣。尙喆曰。寢睡水剌之節。亦何如。上曰。亦差勝矣。尙喆曰。試官中有親嫌人。何以爲之乎。上曰。依例爲之。上曰。翰試事。豈不怪駭乎。尙喆曰。昨日處分。實是盛德事也。上曰。趙㻐入侍時筵話。見之否。尙喆曰。入闕後得見矣。上曰。其言豈不怪乎。尙喆曰。然矣。實錄設廳。一時爲急。而翰林尙未出。殊可悶矣。上曰。講員以次應講。上曰。藥房都提調提調入侍。都提調鄭存謙。提調徐命善進前問候訖。上曰。王大妃殿進御加味六君子湯五貼。先爲製入。出榻敎尙喆曰。使行不遠。咨文尙未撰出。而弘文提學。推委於藝文提學。藝文提學。姑不肅謝。何以爲之乎。上曰。咨文。令弘文提學撰出。出榻敎存謙曰。藝文提學徐命善屢違召命。無意行公。不可一任其辭巽。推考。卽令察任。何如。上曰。申飭行公。牌招察任可也。出擧條上曰。藝文提學徐命善推考。牌招察任。出榻敎有防曰。刑曹正郞閔養洙擧措。旣多顚錯。奏對亦涉不謹。從重推考。何如。上曰。依爲之。出擧條以承旨房望筒。命書曰。承旨房仍。武臣講畢。上曰。大臣退去出榜。可也。上曰。訓鍊大將入侍。出榻敎命試能麽兒講。上曰。禁衛中軍黃寀汰去。出榻敎上曰。軍器僉正李邦喆。汰去後決棍。出榻敎講畢。命侍衛諸臣先退。命書傳敎曰。日寒如此。專經武臣不通人員。勿爲禁推。入直本司。能讀後草記事。分付。又命書曰。政官牌招開政。又命書曰。館錄之命已久。新榜又過其令。申飭會圈。副提學。今日政差出。又命書曰。副提學。待下批。牌招察任。上謂柱國曰。瓊玉膏監煎時。當點閱戎務。此意分付於管城將。可也。命書傳敎曰。都承旨。旣以內局事。進往北漢。以察理使。仍爲審察戎務後復命。又命書曰。藥房提調以監劑事進詣時。仍佩往來。上曰。摠戎使越俸蕩滌。出榻敎命書傳敎曰。藝文提學徐命善。連事違牌。尙不膺命。此何道理。事之未安。莫甚於此。更爲牌招察任。上曰。趙憲喆放送。出榻敎上曰。帶軍銜下鄕人。堂上堂下。一體隨現捧傳旨。出榻敎訓鍊大將張志恒進前曰。各營門將校中鍊習陣法者。方待令矣。上曰。拈出陣名。以試能否。可也。諸將校試陣法訖。上命退。諸臣以次退出。
정조 0년
傳于蔡弘履曰。騎馬一匹立之。右承旨率宣傳官一員入侍。
정조 0년
傳于鄭民始曰。漢城判尹入侍。
정조 0년
蔡弘履啓曰。漢城判尹具善復。依下敎來待矣。
정조 0년
傳于蔡弘履曰。承旨率內乘入侍。宣傳官同爲入侍。
정조 0년
傳于徐有防曰。察理使入侍。
정조 0년
傳于徐有防曰。刑房承旨入侍。
정조 0년
徐有防啓曰。右邊捕盜大將李柱國。以摠戎使。削職事。命下矣。在前如此之時。有他邊大將兼察之例。今番則何以爲之。敢稟。傳曰。姑今左大將兼察。其代。卽爲擬入。
정조 0년
又啓曰。右邊捕盜大將。以左大將兼察使事。命下矣。左邊捕盜大將張志恒。卽爲牌招。以爲聽傳敎之地。何如。傳曰。允。
정조 0년
李普溫。以吏曹言啓曰。成均館典籍尹致性呈狀內。身病甚重。勢難察任云。依例改差。何如。傳曰。允。
정조 0년
徐有防。以兵曹言啓曰。忠壯衛將權䎐。除授在外。過限未上來。依法典改差。何如。傳曰。允。
정조 0년
李普溫。以改建都監言啓曰。景慕宮祭井開鑿吉日。令日官推擇。則今月二十日午時爲吉云。以此日時始役之意。敢啓。傳曰。知道。
정조 0년
徐有防。以義禁府言啓曰。趙憲喆放送事。命下矣。保放罪人趙憲喆放送之意。敢啓。傳曰。知道。
정조 0년
京畿監司趙時俊疏曰。伏以臣。疎迂譾劣。百不猶人之一賤姿耳。特荷兩朝陶甄拂拭之恩。宜升輥到。玷亞卿之列。寵實逾涯。戒在過福。每一循省。恧戲靡措。迺者畿臬除命。忽下夢想之外。仍有特敎。卽地辭朝。事會猝遽。逃遁不得。冒沒出應。殆若固有。未遂循墻。有愧古人。噫一方承流之職。何等重任。而八路根本。矧在邦畿。保民之道。宣化之責。視他道尤別。且今親化之初。其所以大明黜陟。克揚治化者。惟在司臬之得人。則乃反以如臣蔑人望無才能者。苟然差擬。不少難愼者。何也。臣誠愕貽怳惚。歷屢日而莫省其所以也。臣之一身頂踵。皆歸造化。偏蒙泰山河海之恩。欲效塵刹之報者。惟在於殫竭筋力。趍走爲職。而臣身。臣自量之。臣材。臣自知之。職重按察。在臣。爲負山之蛟。責大澄淸。而在臣爲措視之瞽。今若徒感榮寵。徒畏義分。不量而妄入。蔑效而乃已。則臣身狼狽。固不足恤。而其爲玷辱聖簡。豈細故也哉。日昨前席。天語鄭重。有非庸愚賤臣。所敢得者。嚴畏趑趄衷懇未暴。感涕交頤。惶汗浹背。泯默數日。左右思量。決知其僨誤。實無以蹲冒。玆敢略陳肝膈之悃。仰瀆崇嚴之聽。言實由中。讓非飾外。伏乞聖慈。天地父母。俯賜鑑諒。特許鐫改。以重藩寄。以安微分。千萬幸甚。答曰。省疏具悉。卿其勿辭。欽哉莅藩。
정조 0년
江原監司金履素疏曰。伏以皇天降割。聖考禮陟。因封告訖。萬事都休。伏惟孝思皇皇。益復靡逮。臣以簪履舊物。久隔軒墀。乃於苫塊垂死之中。遽纏蒼梧望雲之痛。俯仰天地。秪自哀號而已。迺者憂服纔闋。恩除荐降。諫院騎省。諭召絡續。榮光所被。悲感交摯。旋蒙遞罷。尤荷曲成之仁。以罪爲幸。冞增頌祝。不自意東臬新命。又下於鄕廬病伏之中。糞土賤臣。何以得此於聖世。惝怳震惕。益不知措躬之所也。固當竭蹶趨承。以伸叩謝之忱。而顧念臣。性本魯鈍。才非適用。雖冗官末秩。猶懼不堪。況此一路按察。卽漢代二千石分憂之職。其爲責任。不輕而重。且今年災荒。關東尤甚。傳聞所及。已有不勝其憂虞者。則其所簡畀。比他時尤別。豈如臣空疎蔑裂之所可冒膺者耶。臣雖欲貪恩戀寵。以爲一身之榮。其於一方之生靈。何哉。反復揣量。承膺無路。一味退處。義有所不敢。玆敢冒入城闉。略陳文字。仰瀆嚴廬之下。伏乞天地父母。俯垂鑑諒。亟許遞臣職名。以重公器。以安私分。不勝幸甚。答曰。省疏具悉。卿勿過辭。速往欽哉。
정조 0년
丙申十月十九日辰時。上御尊賢閣。右承旨率宣傳官入侍時。右承旨鄭民始。假注書李兢淵。記注官金鳳顯。記事官卜台鎭。宣傳官田佐顯。以次進伏訖。上命書傳敎曰。我國驛馬。雖令擇立。豈如彼國之馬哉。勅使所把馬。另加擇立之意。下諭于箕伯遠接使。每站止宿。各別致問。亦以朝家申飭之意。申申言及事。一體下諭。又命書傳敎曰。今番各樣勅行狀啓來到之遲速觀之。撥馬之稽緩。推可知也。以此意自備局。另加申飭。俾勿如前。上曰。宣傳官田佐顯退去。申鳳周入侍。鳳周進前。上曰。卽往北漢。點閱軍器等事。詳細知來。上曰。漢城判尹入侍。判尹具善復進前。上曰。勅使入來時。不爲把守於屛門乎。善復曰。動駕後把守。卽爲撤罷。故勅使入來時。則無把守矣。上曰。動駕後南門路把守。勿爲撤罷。則勅使入來時。似無街路雜亂之弊耶。善復曰。然矣。上曰。該府亦預爲知委。嚴禁雜人。而如慕華館閑廣地之觀光。亦不必禁斷矣。命書傳敎曰。自前勅行之時。屛門無把守之卒。故街童走卒。或有駭然之事云。該府雖不可不預先禁戢。俾勿如前。至於閑廣處觀光。何必一切防塞乎。其令各部。亦令知悉。上命退。諸臣以次退出。
정조 0년
丙申十月十九日午時。上詣孝明殿。親行晝茶禮入侍時。左承旨蔡弘履。右承旨鄭民始。右副承旨徐有防。同副承旨李普溫。假注書李兢淵。記注官金鳳顯。記事官卜台鎭以次侍立。上具衰服。自齋室詣孝明殿。就板位俯伏哭四拜。詣盥洗位盥洗。陞西階詣樽所視斟酒。入詣香案前。三上香三獻盞。降復位俯伏哭四拜訖。上曰。戶曹判書入侍。戶判鄭弘淳進前。上曰。補階處看審。可也。弘淳承命看審訖。上還入齋室。諸臣退出。
정조 0년
丙申十月十九日未時。上御尊賢閣。宣傳官內乘同爲入侍時。同副承旨李普溫。假注書李兢淵。記注官金鳳顯。記事官卜台鎭。宣傳官申鳳周。內乘鄭景曾沈公燁。以次進伏訖。上曰。宣傳官進前奏之。鳳周曰。臣奉命馳往于北漢。則察理使方在管城所。軍器等物。皆已待令。而點考姑未爲之矣。上曰。何時當復命耶。鳳周曰。復命似差晩。故點閱軍物後。當先爲狀啓矣。命鳳周先退。景曾公燁進前。上曰。迎勅動駕時。出還宮服色不同。輦輿則何以爲之乎。景曾曰。輦輿。例以白黑兩色重裹之。還宮時。則捲去其白裹矣。上命退去。諸臣以次出。
정조 0년
丙申十月十九日三更。上御尊賢閣。刑房承旨入侍時。右副承旨徐有防。假注書李兢淵。記注官金鳳顯。記事官卜台鎭。以次進伏訖。上命書傳敎曰。患感尙有餘氣。難御寒殿。明日次對。再明日來會事。分付。晝講停。又命書曰。昨日入侍。縷縷下敎。則摠戎使李柱國之專無紀律。不能檢下。固已駭痛。而霎時抽栍摘奸。執頉夥然。保障重地。其若惕念警飭。豈如是乎。此等之人。不可置之捍禦之地。爲先削職。管城將安宗奎之境上失待。事關軍律。況有管城將以下軍律從事之命。則身爲城將。其若顧忌飭敎。嚴畏使命。則其所失儀。奚至於是。察理使過爲曲恕。亦甚太寬。予則以謂若此則紀律不嚴矣。軍法失儀。自有當律。訓將旣統三軍。自本營記過拿致。以待處分。又命書曰。近來朝綱解弛。已無可言。而畿邑之慢不事事。亦所蘊知。今聞楊州之事。可謂寒心。頃者山陵往役之臣。借食民間云。故欲爲處分而未果。況今名以察理。點閱戎務。則事體顧何等重大。而若是駭然。然則堂下別星。其將自備支供乎。關係紀綱。當該牧使罷職。上曰。注書持標信出去。興化東挾留門。都監執事待令事。分付。仍命退。諸臣以次退出。
정조 0년
都承旨洪國榮藥院直。左承旨蔡弘履坐。右承旨鄭民始病。左副承旨金鍾秀坐。右副承旨徐有防坐直。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
又以都摠府言啓曰。都摠管銀溪君楔。以今日入直武藝別監。軍兵等試放事。景福宮晝仕出去之意。敢啓。傳曰。知道。
정조 0년
兵曹口傳政事。以具善復爲右邊捕盜大將。
정조 0년
蔡弘履啓曰。新除授右邊捕盜大將具善復。卽爲牌招。命召及大將牌傳令牌。傳授。何如。傳曰。允。
정조 0년
備邊司薦望。以徐命善爲摠戎使。
정조 0년
吏曹口傳政事。以洪翼弼爲楊州牧使。
정조 0년
傳于蔡弘履曰。新除授守禦使朴宗德牌招。傳授密符。摠戎使徐命善。方在北漢。使宣傳官。傳授密符。而不必接符。只右隻賚去。守禦使密符。宣傳官因爲持來。
정조 0년
傳于蔡弘履曰。今則旣出主將。管城將安宗奎。令摠戎使決棍。以懲日後。
정조 0년
徐有防啓曰。明日次對。兩司長官。當爲進參。大司諫趙瑍。待開門牌招。何如。傳曰。允。
정조 0년
蔡弘履。以兵曹言啓曰。今十月二十一日。武臣賓廳講書日次。而次對相値。不得爲之意。聽啓。傳曰。知道。
정조 0년
徐有防。以兵曹言啓曰。今十月二十日。成川居文召史稱姓女人。自興化西挾門入來。鳴申聞鼓。依定式下該曹推問。何如。傳曰。允。
정조 0년
金鍾秀啓曰。經筵取稟。傳曰。只晝講。
정조 0년
大司諫趙瑍。掌令具修溫。獻納辛應三。校理閔養燮。副校理沈有鎭金履禧。修撰鄭宇淳趙時偉。副修撰洪明浩啓曰。請和緩爲先削去其號。依律處斷。又啓曰。請還寢付處罪人韓翼謩延安府移配之命。仍施遠竄之典。又啓曰。請付處罪人金相福公州牧移配之命。爲先施以遠竄之典。答三司合啓曰。不允。
정조 0년
大司諫趙瑍。掌令具修溫。獻納辛應三啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱。依律處斷。又啓曰。請杖配罪人韓命周。亟令王府。設鞫嚴問。答兩司合啓曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海拿鞫。嚴問得情。又啓曰。請洪龍漢遠地定配。又啓曰。爲奴罪人河翼龍金重得。亟令王府。拿鞫得情。快正王法。又啓曰。請放逐罪人安大濟。更令王府。拿鞫得情。又啓曰。請河東府定配罪人李克生。依律處斷。又啓曰。請削黜罪人金漢耆。亟施竄配之典。答府曰。不允。
정조 0년
獻納辛應三啓曰。請南海縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。靜義縣荐棘罪人尹泰淵。亟令王府拿鞫。嚴問得情。快正王法。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請海南縣定配罪人李弘濟。亟令王府。拿鞫嚴問。答院曰。不允。
정조 0년
摠戎使徐命善敎書。王若曰。壁壘增重。方弛南顧之憂。旄鉞仗威。更紆北畀之寵。宸簡旣屬。廟剡攸歸。惟卿。與同伯兮。所欲忠耳。莅西灣而按東蕃。宏猷夙著於少日。佐天官而長兵柄。特簡最荷於先朝。自有舊大家遺風。奚但政事文學之俱備。克仗古藎臣偉節。最是名義樹立之可觀。受君心丹。尺疏見安危之際。憂國髮白。一身輕利害之間。昭揭日星。所以頹綱之賴植。參劃廊廟。特其餘事之足稱。惟其注意者深。斯乃簡心攸在。顧惟三輔雄閫。實摠一路重兵。北控臨湍。金湯形勝之要。南接隋鎭。繭絲根本之方。嗟近日綱紀之不嚴。軍政多疎虞之患。迨陰雨綢繆之是備。邦務須控御之材。顧是任惟人其難。而今辰捨卿莫可。玆授卿以摠戎使。卿其祗服寵命。克新軍容。繕器機而修城池。固宜文施而武詰。儲餉而壯鎖鑰。莫曰海晏而時平。於戲。南城有得重之才。予已高枕。北郭思矯弊之策。卿須殫猷。故玆敎示。想宜知悉。修撰鄭宗淳製進守禦使朴宗德敎書。王若曰。蓋惟保障之任。得人最難。必須文武之才。煩卿斯莅。玆從八座之列。載授三軍之權。眷彼南漢一城。實爲海東三輔。金城金湯之勢。控三路而要衝。桑土陰雨之謨。歷累朝而增築。開府置尹。軡轄摠於元戎。峙穀繕墉。關防甲於諸道。宮闕府庫之經理。自有宿規。營壘卒伍之整治。要籍雅量。惟卿。故家趾美。妙年揚名。處事絶崖異之風。咸推忠厚之譽。持身無齷齪之態。素稱謹約之規。三路畀屛翰之任。民尙誦澄淸之政。十年掌銓衡之職。世多服注擬之公。前後之倚任已深。政勤九重眷注。中外之績庸且著。更思一面委毗。玆授卿以南漢山城守禦使。卿其勉殫令猷。祗服明命。撫軍則宜主綏輯。明師律則必思申嚴。操鍊不廢於春秋。莫曰軍旅之未學。綢繆要待於緩急。勿狃邦域之姑安。甲冑在躬。毋忘奮行伍之義。干戈衛社。庶殫勤夙夜之勞。予不煩於指麾。卿自專其節制。於戲。文恬武嬉之已久。注意者深。地利人和之相須。得衆爲要。宜念重防守禦之義。毋替初服倚毗之恩。故玆敎示。想宜知悉。校理閔養燮製進
정조 0년
丙申十月二十日巳時。上御尊賢閣。左副承旨入侍時。左副承旨金鍾秀。假注書李兢淵。記注官金鳳顯。記事官卜台鎭以次進伏訖。上曰。承旨久不見矣。病憂間已差可否。鍾秀曰。少有減勢。而不敢久留。玆以上來矣。上曰。承旨之兄。將回其遐心耶。鍾秀曰。臣兄。私語以爲自顧空疎。不敢遽膺召命云矣。上曰。連因事故。不得更爲敦召。心甚歉歎矣。間有謬辱朝廷之事。詳聞其始終乎。對曰。入來後聞知。而前後處分。竝施恩威。不勝感歎矣。上曰。趙㻐所奏。何如。對曰。誠甚怪駭矣。薦與圈。雖曰少異。若以召試爲干進。則初何可赴擧乎。上命退。諸臣以次出。
정조 0년
丙申十月二十日申時。上詣孝明殿。行夕上食入侍時。左承旨蔡弘履。左副承旨金鍾秀。右副承旨徐有防。同副承旨李普溫。假注書柳孟養。記注官金鳳顯。記事官卜台鎭以次侍立訖。上具衰服。詣板位上俯伏哭四拜訖。仍詣盥洗位。有防沃水。普溫承水。上詣尊所西向立。鍾秀酌酒。普溫受酒。上詣香案前俯伏。普溫奉爐。弘履奉香。上三上香。有防進盞。普溫奠盞。上降復位俯伏哭四拜訖。上還齋殿。諸臣遂退出。
정조 0년
都承旨洪國榮藥院直。左承旨蔡弘履坐直。右承旨鄭民始坐。左副承旨金鍾秀坐。右副承旨徐有防坐直。同副承旨李普溫坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
下直。高陽郡守尹遠東。
정조 0년
傳于蔡弘履曰。都承旨入侍。又傳于曰。右承旨入侍。
정조 0년
以大司諫牌不進罷職傳旨。傳于蔡弘履曰。只推。
정조 0년
蔡弘履啓曰。大臣備局堂上。依下敎來待矣。
정조 0년
傳于李普行曰。晝講時刻。以巳正三刻爲之。晝講入侍時。次對同爲入侍。
정조 0년
以備忘記。傳于蔡弘履曰。今閱官案。李宗胤之名。在於統虞候。每欲處分者。今不可復止矣。宗胤。以幺麽島民猥藉先蔭。冒差別軍職。固當縮首隨行。而年前因一東宮掖隷微事言詰。渠敢來喝東宮差備。將欲伏地。大殿差備。生事爲言。渠有一分嚴畏之心。作此駭擧乎。勿論掖隷事之曲直。召渠立庭。重杖掖隷。而渠猶恬不知懼。其掖隷近以他事。雖已定配。大抵紀綱自紀綱。掖隷自掖隷。此等小事。欲以小朝事。驚動天聽之計。已極巧惡。來喝本宮差備之狀。又甚放恣。其所嚴懲。不可以時月之稍久。置而不罪。統虞候李宗胤。爲先汰去。令統營械送兵曹。上來後。兵判以此爲問目。重棍取招後。草記事。分付。
정조 0년
兵曹口傳政事。以金樂淳爲統虞候。
정조 0년
傳于蔡弘履曰。中官金德瑞。令該府處之。
정조 0년
李普溫。以禮曹言啓曰。今此勅使旣兼頒詔出來。則迎勅翌日當有崇政殿權停例。頒敎之擧應行節目。依前例預爲磨鍊擧行。何如。
정조 0년
蔡弘履。以兵曹言啓曰。武臣專經講不通人員。各於本司入直。能讀後草記事。命下矣。卽接別軍職廳牒報。則別軍職徐廷進洪舜明。今已能讀云矣。敢啓。傳曰。知道。
정조 0년
李普行。以迎接都監言啓曰。卽接遠接使上送路程記。則勅行。今月十三日自義州府離發。二十七日入京云。此是禮曹所擇吉日。以此日入京之意。遠接使處回移。各該司及諸道亦爲知委。而路程記。正書以入之意。敢啓。傳曰。知道。
정조 0년
蔡弘履。以義禁府言啓曰。平安道定州牧竄配罪人趙明鼎。咸鏡道鍾城府罪人任珹。茂山府定配罪人兪漢敬。瑞川府竄配罪人李海重放送承傳啓下矣。竝卽放送事。分付各該道臣之意。敢啓。傳曰。知道。
정조 0년
左參贊朴宗德疏曰。伏以臣。無能蔑技。空空一庸夫。疎鈍陋劣。百無肖似。猥荷先大王拂拭之恩。節次推遷。致位崇班。出入中外。歷揚顯要。涓埃未效。徒切負乘之愧。弓劍遲遠。莫遂蓐蟻之願。此生此世。報答無階。優游閑局。隨分陳力。以爲一半分酬報之圖。不意今者。忽承新命。以臣爲南漢守禦使者。臣於是驚惶震越。不知所以自措也。噫。臣性本庸愚。於一切事務。全不通曉。至於軍旅之事。尤所昧昧。今此所冒。視三營門。雖曰有間。實統許多將士。有一面守禦之重。其任之臣。不比等閑。如非長才通猷。莫宜居之。是以自前必就列卿。甚選而委重焉。顧今新化淸明。群彦彙進。幹略聲望。爲世所推者。磊落相望。今乃以如臣疎迂。畀以甲兵之事。責以陰雨之備。比如策駑馬而適千里。其折軸敗轅。可立而俟。臣身顚敗。雖不足恤。其累則哲之明。貽四方之譏。非細故也。受符體重。雖不得不秪承。因仍蹲據。若固有之。實非私分之所敢出。玆敢略陳短章。仰瀆崇嚴。伏乞聖慈。念重任之不宜濫畀。諒臣言之非出飾讓。亟遞臣新授之任。仍治臣瀆擾之罪。以肅朝綱。以安賤分。不勝幸甚。答曰。省疏具悉。南城新命。予意有在。卿其勿辭行公。